วัดใจแบงก์ชาติ คงเหลือลดดอกเบี้ย
การประชุมคณะกรรมการนโยบายการเงิน (กนง.) ครั้งสุดท้ายของปี วันที่ 28 พ.ย.ที่จะถึง กำลังเป็นที่สนใจของตลาดเงินว่า
27 พ.ย. 2555

การประชุมคณะกรรมการนโยบายการเงิน (กนง.) ครั้งสุดท้ายของปี วันที่ 28 พ.ย.ที่จะถึง กำลังเป็นที่สนใจของตลาดเงินว่า 
กนง.จะลดดอกเบี้ยหรือคงดอกเบี้ยเพื่อกระตุ้นเศรษฐกิจ หลังจากรอบที่แล้ว กนง.เสียงแตกก่อนจะมีมติลดดอกเบี้ยลง 0.25% มาอยู่ที่ 2.75% 
ศิริชัย สมบัติศิริ รองผู้จัดการใหญ่ ธนาคารไทยพาณิชย์ เปิดเผยว่า การพิจารณาของ กนง. ครั้งนี้มีอยู่ 2 ทาง คือ คงหรือลดดอกเบี้ย หากลดดอกเบี้ย ก็เพื่อกระตุ้นเศรษฐกิจ แต่ถ้าคงดอกเบี้ย ก็เพราะเงินเฟ้อยังไม่น่ากังวล




อย่างไรก็ดี ขณะนี้ดอกเบี้ยไม่ใช่ประเด็นหลักในเรื่องต้นทุนของผู้ประกอบการ สาระสำคัญกลับอยู่ที่การขึ้นค่าแรง 300 บาท ในต้นปีหน้า ต้นทุนบุคลากรจึงเป็นต้นทุนสูงสุดของผู้ประกอบการขณะนี้ถึง 60-70% แต่หาก กนง.พิจารณาลดดอกเบี้ย ก็จะช่วยต้นทุนผู้ประกอบการได้บ้าง หากธนาคารพาณิชย์ลดดอกเบี้ยตาม 
ขณะนี้การแข่งขันของธนาคารพาณิชย์รุนแรงมาก ภาวะที่เกิดขึ้นนี้ทำให้ผู้ประกอบการได้ประโยชน์ 2 เรื่อง คือ เรื่องแรก ผู้ประกอบการกู้เงินได้ในราคาที่ถูกลงจากการแข่งขันของธนาคาร ขณะนี้กำไรของธนาคารจากการปล่อยสินเชื่อไม่สูงแล้ว 
เรื่องที่สอง ขณะนี้สภาพคล่องธนาคารพาณิชย์โดยรวมยังดี ทำให้รูปแบบการขอสินเชื่อเปลี่ยนไป เมื่อผู้ประกอบการสามารถหาแหล่งเงินทุนได้มากขึ้น ก็ขอสินเชื่อจากหลายธนาคาร ไม่ได้ขอเพียงธนาคารเดียวแล้วจบ ทำให้ธนาคารต้องระมัดระวังลูกค้า ตรวจเครดิตบูโรว่าที่ผ่านมามีการใช้จ่ายเกินตัวหรือไม่ รวมทั้งพิจารณาศักยภาพในการชำระเงิน เพื่อไม่ให้ลูกค้านำเงินไปใช้นอกระบบ คือ ใช้เงินผิดวัตถุประสงค์ นอกเหนือจากการทำธุรกิจ เช่น นำไปซื้อรถ ซื้อบ้าน
ศิริชัย กล่าวว่า ปัจจุบันหากเป็นผู้ประกอบการเอสเอ็มอีรายเล็ก จะคิดดอกเบี้ยเงินกู้ลูกค้ารายย่อยชั้นดี แต่บางรายแม้จะเป็นลูกค้าเอสเอ็มอี ก็คิดดอกเบี้ยเงินกู้ลูกค้ารายใหญ่ชั้นดี ส่วนใหญ่ก็มีการต่อรองในเรื่องราคา เพราะการแข่งขันสูง บางรายก็คิดดอกเบี้ยเงินกู้โดยอิงจากดอกเบี้ยเงินฝากแล้วบวกเพิ่มเล็กน้อย 
วรภัค ธันยาวงษ์ กรรมการผู้จัดการใหญ่ ธนาคารกรุงไทย กล่าวว่า ศูนย์วิจัยของธนาคารมองว่า กนง.จะคงดอกเบี้ยในการประชุมที่จะถึงนี้ เพราะมีการลงดอกเบี้ยแล้วครั้งที่ผ่านมา แต่ขณะนี้การพิจารณาก็มี 2 ด้าน คือ 1.เรื่องเงินเฟ้อ และ 2.สภาพเศรษฐกิจ หากพิจารณาแล้วเศรษฐกิจโลกขณะนี้ยังไม่ดี ความต้องการซื้อยังลดลง จึงอยู่ที่รัฐบาลจะช่วยกระตุ้นเศรษฐกิจในประเทศได้มากเพียงใด เพราะต่างประเทศคาดการณ์ว่าเศรษฐกิจไทยปีหน้าจะเติบโตเพียง 2% ขณะที่ธนาคารกรุงไทยคาดว่าจะเติบโต 4.5-5%
วรภัค กล่าวว่า ส่วนตัวกลับเชื่อว่า กนง.จะปรับลดดอกเบี้ยลงในการประชุมที่จะถึงนี้ เพราะเศรษฐกิจไทยยังไม่ดี ลูกค้าเริ่มมีอาการให้เห็นในเรื่องความระมัดระวังตัวเองมากขึ้น




 
วรภัค กล่าวว่า หากไม่ลดดอกเบี้ย ในเรื่องเงินทุนไหลเข้านั้น ก็คงมีโอกาสที่จะเห็น แต่เงินที่เข้ามาคงไม่หวือหวา เพราะดอกเบี้ยไทยก็ไม่ได้สูง เพียงแต่เมื่อเทียบกับต่างประเทศดอกเบี้ยไทยอาจสูงกว่า และหากมองภาพรวมนอกเหนือจากเรื่องดอกเบี้ย แรงจูงใจที่จะทำให้เกิดเงินไหลเข้าน่าจะมาจากโครงสร้างพื้นฐานของไทยที่ไปได้ดี การลงทุนในตลาดทุนก็ยังได้รับผลตอบแทนที่ดี เพราะบริษัทจดทะเบียนมีผลประกอบการที่ดี จึงทำให้ไทยมีความน่าสนใจในการลงทุน
โฆสิต ปั้นเปี่ยมรัษฎ์ ประธานกรรมการบริหาร ธนาคารกรุงเทพ กล่าวว่า อัตราดอกเบี้ยนโยบายในปัจจุบันนั้น ถือว่าอยู่ในระดับเหมาะสมสอดคล้องกับพื้นฐานทางเศรษฐกิจ เนื่องจากเป็นอัตราดอกเบี้ยที่สามารถดูแลทุกฝ่ายทั้งในส่วนของผู้ออมเงินและผู้ลงทุน
ส่วนการประชุม กนง. ทิศทางดอกเบี้ยจะเป็นอย่างไร ถ้าเป็นห่วงในเรื่องเงินทุนเคลื่อนย้าย ก็อาจใช้ดอกเบี้ยเป็นเครื่องมือดูแลเงินทุนไหลเข้า ซึ่งถ้าเป็นแบบนั้นดอกเบี้ยก็คงต้องลงอีกมาก
เมื่อถามว่าอัตราดอกเบี้ยปัจจุบันถือว่าเหมาะสมกับพื้นฐานทางเศรษฐกิจหรือไม่ โฆสิต กล่าวว่า ระดับนี้ถือว่าพอเพียงที่จะดูแลทุกฝ่าย ทั้งผู้ออมและผู้ลงทุน 
เชาว์ เก่งชน กรรมการผู้จัดการ บริษัท ศูนย์วิจัยกสิกรไทย กล่าวว่า คาดว่าดอกเบี้ยจะลดในการประชุมครั้งนี้ แต่หากมีการลดดอกเบี้ยอีก 0.25% ก็ไม่ทำให้ต้นทุนผู้ประกอบการที่กู้เงินลดลงมาเท่ากับดอกเบี้ย กนง. เพราะธนาคารพาณิชย์ไม่ได้ลดดอกเบี้ยเงินกู้ลง 0.25% ตาม กนง. การพิจารณาดอกเบี้ยของ กนง. จึงเป็นการส่งผ่านกลไกตลาดเท่านั้น